Biró Krisztián
„Maradunk mindig mozgásban, mint minden”
Két „atipikus” rapszöveg elemzése

Adam Bradley megállapítja Book of Rhymes című könyvében, hogy „a rapet, a költeményekhez hasonlóan, a sor művészete határozza meg”,[footnoteRef:1] vagyis azt elsősorban egyfajta versformaként kívánja definiálni. Mivel a rap zenei alapját képező négynegyedes dobütem, az ún. beat szabályossága valóban megteremti az előadás során a kötött formájú versekével rokon sorképzés lehetőségét, elfogadhatónak tűnik a megközelítése. Az a kijelentése azonban vitatható, hogy „akármilyen hétköznapian is hangzik egy rapper szövege, a ritmusa költeménnyé teszi”.[footnoteRef:2] Kecskés András verstani koncepciója alapján ugyanis azt lehetne mondani, hogy pusztán a hangritmus, az akusztikai rendezettség még nem tesz költeménnyé, csak verssé egy adott szöveget.[footnoteRef:3]  [1:  „Like all poetry, rap is defined by the art of the line.” (Adam BRADLEY, Book of Rhymes: The Poetics of Hip Hop, New York, Basic Civitas Books, 2009, xi.)]  [2:  „No matter how conversational an MC’s lyrics may sound, their rhythm makes them poetry.” (Uo., 5.)]  [3:  KECSKÉS András, A magyar vers hangzásszerkezete, Bp., Akadémiai, 1984, 46.] 

	Azon túl, hogy a poetry és a (literary) verse fogalmát szinonimaként kezeli, Bradley gondolatmenete abban sem egységes, hogy a figuratív, avagy retorikai „teljesítmény”, amely véleménye szerint a „jó költemény” előfeltétele, milyen szereppel bír egy rapszövegben, ugyanis hol azt írja, hogy díszítőelem, hol pedig azt, hogy új gondolatok és érzések kifejezője. 
Nietzsche szerint azonban „egyáltalán nem létezik a nyelv nem-retorikus »természetessége«, amelyre apellálhatnánk: a nyelv maga színtisztán retorikai fogások eredménye”.[footnoteRef:4] A német filozófus ezzel a nyelvi tapasztalattal hozza összefüggésbe azon megfigyelését, hogy az igazság „[m]etaforák, metonímiák, antropomorfizmusok át- meg átrendeződő serege, azaz röviden: emberi viszonylatok összessége, melyeket valaha poetikusan és retorikusan felfokoztak, felékesítettek és átvitt értelemmel ruháztak föl, s amelyek utóbb a hosszú használat folytán szilárdnak, kanonikusnak és kötelezőnek tűntek föl egy-egy nép előtt: az igazságok illúziók, amelyekről elfelejtettük, hogy illúziók, metaforák, amelyek megkopván elveszítették érzéki erejüket, képüket veszített pénzérmék, amelyek immár egyszerű fémek csupán, s nem csengő pénzdarabok.”[footnoteRef:5] [4:  Friedrich NIETZSCHE, Retorika, ford. FARKAS Zsolt = Az irodalom elméletei IV., Pécs, Jelenkor, 1997, 21.]  [5:  Friedrich NIETZSCHE, A nem-morálisan fölfogott igazságról és hazugságról, ford. TATÁR Sándor, Athenaeum, 1992, I/3, 7.] 

	Ha végtelenül egyszerűsíteni kívánjuk a problémát, azt mondhatjuk, hogy számunkra akkor kezd érdekessé válni egy szöveg, amikor a metaforák visszanyerik „érzéki erejüket”, azaz a nyelv eredendően retorikus természete ismételten láthatóvá válik, ami a nyelv konvencionálisan értelmezett elemeinek új kontextusba kerülésével mehet végbe. Erre számtalan példát találni a rapben, de inkább az a jellemző, hogy egy-egy szöveghelyre érvényes az aktuális retorikai alakzat, és ritkább, amikor például egy metafora a szöveg egészét meghatározza. H. Samy Alim utóbbira hozza fel példaként Pharoahe Monch egyik számát,[footnoteRef:6] amelyben az előadó a szexuális erőszaktevés kontextusából vesz át kifejezéseket, hogy így becsmérelje a többi „semmitmondó rappert”. [6:  ALIM, On Some Serious Next Millennium Rap Ishhh: Pharoahe Monch, Hip Hop Poetics, and Internal Rhymes of the Internal Affairs, Journal of English Linguistics, 2003, 78.] 


„I’m obsessed
with multiple nude photographs of the beat in my room on the wall
Pondering the verses, fondling my balls
Witness a nigga who will take rap and chase it
Through unoccupied dimly lit staircases and rape it”
(Pharoahe Monch, Rape)

Mi a következőkben Újonc (Závada Péter) Budepesmód és Saiid (Süveg Márk) Hisz Sztori című számának szövegét kívánjuk elemezni a retorikai alakzatok, s azok közül is elsősorban a tropikus (például a metaforikus) kifejezések mentén. Választásunkat két dolog indokolta. Egyfelől az, hogy a két szöveg nagyon hasonlóan szerveződik, mégis különböző, ámde valamilyen módon összefüggő tapasztalatot közvetítenek. Másfelől pedig az, hogy mind a Budepesmódnak, mind a Hisz Sztorinak lehet valamiféle kanonikus előzményt tulajdonítani „tematikailag” a rap történetében, s így nemcsak maga az elemzés lehet érdekes, hanem az is, hogyan újítja meg Újonc és Saiid a rap hagyományos témáit és azok megközelítésmódjait.

[bookmark: _Toc321492307]Újonc (Akkezdet Phiai): Budepesmód

Ha csak felületesen tekintünk át a rap néhány évtizedes történetén, akkor sem fogja elkerülni a figyelmünket az a tény, hogy megszámlálhatatlanul sok szöveg foglalkozik a várossal és a városi élet körülményeivel. Scott Crossley Metaphorical Conceptions in Hip-Hop Music című tanulmányában azzal magyarázza ezt a jelenséget, hogy „a legelső tapasztalat, amellyel a hip-hop generáció [jellemzően a nagyvárosi gettókban élő afroamerikai lakosság] tagjai először szembesülnek, az a saját városi környékük”.[footnoteRef:7] Nem meglepő, sőt talán egyértelmű következménye egy ilyen tapasztalatnak, hogy olyan új kifejezéseket szül, amelyekről a használói úgy vélik, hogy adekvát kifejezői az életkörülményeiknek,[footnoteRef:8] s az ilyen új kifejezések tropologikusan jönnek létre a legtöbb esetben. Itt olyan szavakra gondolhatunk, mint a block (eredeti jelentésében ’háztömb’, a városi szlengben ’környék, szomszédság’), a brick (eredeti jelentésében ’tégla’, a városi szlengben ’háztömb’) vagy a hood (a ’szomszédság’ jelentésű neighborhood köznyelvi kifejezésből az első két szótag elvonásával jött létre, és kimondottan egy ’városi környék, negyed’ jelölésére szolgál a városi szlengben). Azonban nehéz elképzelni, hogy a városi szlenget ismerő és beszélő a felsorolt szavak bármelyikében is érzékelné még a figurális mozzanatot, a mindennapi használatban olyannyira „megkopott” kifejezésekről van szó, s így számunkra sem különösebben érdekesek a továbbiakban. Talán csak annyit érdemes még megjegyezni, hogy Crossley megfigyelései szerint az említett kifejezések mind úgy konceptualizálják a városi környéket, mint ami nem annyira védelmező (protective), mint inkább korlátozó (restrictive) jellegű,[footnoteRef:9] hiszen egy városrész például az eredetileg ’háztömb’ jelentésű block szóval történő megnevezése egyértelműen egyfajta negatív zsúfoltságot és szűk életteret sugall. [7:  „Perhaps the most immediate experience that members of the hip-hop generation encounter is their neighborhood.” (Scott CROSSLEY, Metaphorical Conceptions in Hip-Hop Music, African American Review, 2005/4, 504-505.)]  [8:  Ezzel kapcsolatban Adam Bradley Ralph Ellisont idézi: „…if these [vernacular] poets find the language of Shakespeare or Racine inadequate to reach their own people, then the other choice is to re-create their original language to the point where they may express their complex emotions.” (Adam BRADLEY, i. m., 87.)]  [9:  CROSSLEY, i. m., 505.] 

Valamelyest más a helyzet a „város egy pokol” és a „város egy betondzsungel” metaforákkal, amelyekben gyakori előfordulásuk ellenére még talán érzékelhető a tropologikus eredet. Ugyanis a képzetkör, amelyből e két kifejezés merít, egyáltalán nem a város objektumait „hasznosítja újra” egyfajta expanzióval, hanem egy egészen más kontextusból hozza „megfeleléseit”. A rapnyelv.freeblog.hu szerint az ilyen trópusokat akár rapmetaforáknak is nevezhetjük, éppen a viszonylag gyakori, visszatérő voltuk miatt.[footnoteRef:10] Ha pedig visszatekintünk Crossley fentebb ismertetett következtésére, akkor a pokol- és a dzsungel-metaforikáról is elmondható, hogy a városi életet egyfajta negatív tapasztalatként képezik le. Ahogy a blog is írja, a pokol általában nem a túlvilági büntetést akarja felidézni egy rapszövegben, hanem a földi lét szenvedéseit, a nyomor tapasztalatát, s ilyen értelemben kapcsolódik szinte mindig a városi környezethez, azon belül is a gettóhoz.[footnoteRef:11] [10:  Megjegyeznénk, hogy ezek a metaforák egyébként az irodalomban is előfordulnak. A dzsungel-metafora esetében gondoljunk például Ady Endre Páris, az én Bakonyom vagy Baudelaire A hét öreg című költeményére.]  [11:  http://rapnyelv.freeblog.hu/categories/rapmetafora/] 


„Starin’ at a skyscraper reachin’ into heaven
When over in the ghetto I'm livin’ in hell”
(Grandmaster Flash & The Furious Five, New York, New York)

A dzsungel-metafora pedig egy civilizáción belül egy civilizáció-nélküliséget, egy civilizáción belüli vadont idéz fel, ahol nem a jog érvényesül, hanem „kegyetlen harc folyik az életbenmaradásért, csak a legkeményebbek maradnak talpon, és az együttműködő individuumok közössége helyett ember embernek farkasa; ragadozók és áldozatok élnek együtt egy olyan erőszakkal és nyomorúsággal teli szubkultúrában, amelyben sajátos módon az áldozatok hősei épp az őket kizsákmányoló ragadozók.”[footnoteRef:12] [12:  Uo.] 


„Breathin’ in deep city breaths, sittin on shitty steps
We stoop to new lows, hell froze the night the city slept
The beast crept through concrete jungles communicatin with one another
And ghetto birds where waters fall from the hydrants to the gutters”
(Black Star feat. Common, Respiration)

„I got these crack dealers chasing me through the cement jungle
Cuz they gave me shit to sell and, yo, I smoked the whole bundle”
(Necro, I Need Drugs)

„ott nyomom kinn a padon, otthonom beton vadon,
monoton, vakon száguldó vonatvagon”
(Akkezdet Phiai, Van gond)

Noha kétségkívül úgy véljük, hogy ezekben az esetekben még a városi szlenget beszélő számára is érzékelhető lehet a kifejezések metaforikussága, mégis, amiért ezeket a blog rapmetaforáknak nevezi – tehát a gyakori, klisészerű előfordulásuk miatt –, igen valószínű, hogy semmiféle problémát nem jelentenek az értelmezés során a hallgatók számára, s így a szubverzív erejük már egyáltalán nem olyan jelentős.[footnoteRef:13] [13:  Itt, e rövid áttekintés végén jegyeznénk meg, hogy az irodalomban is akad bőven példa a „város egy dzsungel”-típusú metaforákra (például Ady Endre Páris, az én Bakonyom vagy Baudelaire A hét öreg című költeményében).] 

	Újonc Budepesmódját azonban nem egyetlen „megkopott”, hanem egyből húsznál is több újszerű, és sokszor első hallásra „zavarba ejtő” metafora alkotja, és lényegében e folyamatos metaforizáció köré szerveződik a szám. Budapest ily módon lesz például füstös nappali, mélydekoltázs, borsósüket fal vagy egy gruppen, és ha egyenként értelmezni kívánjuk e metaforákat, mindig más és más tapasztalattal szembesülünk a kontextusok át- meg átrendeződésével, miközben olyan „tipikus” budapesti élethelyzeteket is felismerhetünk bennük, mint például a fővárosi tömegközlekedés mindennapos élménye.

„Pest, hogy késni megszokol,
Pest, hogy nem is méred,
Pest egy lusta metronóm
nyelvén az eltérésed.”

Ebből a részletből a tömegközlekedés hétköznapi tapasztalata mellett az is kiolvasható, hogy a szövegben miért „szenved el” annyi metaforizációt Budapest. Folyamatosan késni azt jelenti, hogy nem teljesül egy adott, az embertől függetlenül meghatározott időrendhez való igazodás. Ilyen meghatározott időrendet diktál a zenében a metronóm, amelyhez képest valamilyen folyamatos eltérés valósul meg a szöveg szerint. Amennyiben ezt a metronómot a rap azon állandó, négynegyedes zenei ütemezéseként értelmezzük, amelyen a Budepesmód is megszólal, akkor azt mondhatjuk, hogy a „nyelvén” megvalósuló „eltérés” maga a Budepesmód szövege, s itt az „eltérés” a metaforák között szükségszerűen fellépő jelentésbeli különbségként értelmezendő. Más szóval: ahogyan a város tömegközlekedése bizonytalanságot teremt, mert nem tartja magát a rá kiszabott „ütemtervhez”, úgy a beaten megszólaló szöveg sem állítja – mert e bizonytalanság tapasztalata után hitelesen nem is állíthatja –, hogy a város kiszámítható, azaz egyetlen metaforával leírható lenne.
Tehát már most kijelenthető, hogy a szöveg minden egyes új metaforával újraírja az őt megelőző metaforát, és minden egyes pillanatban a konvencionálisan európai városként, Magyarország fővárosaként értett Budapestről szolgáltat valamilyen új, sokszor ellentétes,[footnoteRef:14] azaz egyetlen egységes arculattal nem rendelkező képet. Az egységes arculat hiánya miatt a szöveg a töredékesség érzését keltheti, s ezt az érzést erősítheti még, hogy a szövegben megszólaló hang sem egységes, ugyanis egyes szám első (pl. „Budapest füstös nappalim”), második (pl. „Budapest a dús szád”) és harmadik (pl. „Budapest izzadt, sós ing”), továbbá többes szám első személyben is megszólal (pl. „Pest, hogy elbeszédülünk folyton egymás mellett”). Emiatt nem az a fontos számunkra, hogy minden egyes metaforát elemezzünk, hanem sokkal inkább az, hogy leírjuk a koncepcióban rejlő értelmezési lehetőséget, valamint az azt igazoló önreflexív metaforákat. [14:  Ilyen ellentétet fejez ki például az, hogy Budapest egyszer „a dús szád, a Duna a mosolyod”, máskor viszont „pánik” és „kis szájszéli komplexus”, azaz egyszer kellemes hangulatot idéz fel, máskor viszont a szorongás érzetét asszociálja.] 

	Ebben a megközelítésben sokat segíthet Parti Nagy Lajos Rókatárgy alkonyatkor című versének eddigi recepciója, mert a két szöveg nagyon hasonló szerveződést mutat. Parti Nagy költeménye is metaforák, motívumok sorozatából áll,[footnoteRef:15] a címben foglalt „rókatárgy” hol frakkzakó, hol sonkanadrág, hol apró kacsók csontroppanása muffban, és így tovább. Feltételezhető, hogy amennyiben ilyen koncepcionális hasonlóság van a két szöveg között, úgy a Parti Nagy Lajos-vers néhány tapasztalata igaz lehet a Budepesmód esetében is. Mint például Margócsy István megfigyelése: „Parti Nagy verseinek beszélője bármiről beszéljen is, mindig több oldalról közelít éppen adott tárgyához – verseiben vagy versei mögött nincsen olyan rögzített centrum, melyben mint fantasztikus enyészpontban minden »versegyenes« találkozna. Több oldalról közelíteni – mit is jelent ez aztán a vers szempontjából? Talán csak ennyit: egy tárgyról (ha már feltesszük, hogy van egy tárgy) több, többféle, sokféle, sokféle eredetű mondat, mondatfoszlány, mondattöredék mondható, állítható vagy szedhető össze – azaz sokféle ihletű, sokféle stílusú, sokféle hagyományra támaszkodó vagy sokféle hagyománytól elrugaszkodó, hol eredeti invenciójú, hol idézett vagy torzított versdarabok sodorhatók egymás mellé.”[footnoteRef:16] De sokkal fontosabb lehet Margócsy azon – részben az idézettekből származó – következtetése, hogy „talán ez az egyetlen mód: a teljességhez való viszonyt a töredékesség biztosítja”.[footnoteRef:17] [15:  Keresztesi József erről a következőt írja: „A Parti Nagy-versek […] olyan motívumokat bontanak ki és kötnek össze, amelyek egyszerre teszik gazdaggá és egységessé a vers világát. Ilyen például a Rókatárgy alkonyatkor motívumrendszere, ahol a magyar vidék nagy, a tizenkilencedik századtól Mészöly Miklósig ívelő mítoszának kellékei alkotnak valamiféle egységes, szürreális rendet.” (KERESZTESI József, Precíz tükördara (Parti Nagy Lajos: Grafitnesz), Jelenkor, 2003/10, 994)]  [16:  MARGÓCSY István, Parti Nagy Lajos: Esti kréta = Tükördara. Írások Parti Nagy Lajos költészetéről, prózájáról és drámáiról, vál. és szerk. NÉMETH Zoltán, Bp., Kijárat, 2008, 21.]  [17:  Uo., 24.] 

	Újonc szövegében találhatunk az „egymás mellé sodort versdarabokból” épülő szöveg érvényességére, valamint az ebből fakadó teljesség visszanyerésére vonatkozó önreflexív mozzanatokat. Ilyen a viszonylag explicit „Budapest […] egy elmemélyi néma hang, egy arc nélküli arc”-metaforapár. Ebben a hang egyfelől nincsen jelen (elmemélyi), s ezáltal nem szolgálhat magáról semmilyen lényegi, abszolút leírással; másfelől pedig még néma is, következésképpen a szövegben metaforizált Budapest valójában nemcsak hogy nem szolgálhat, de nem is rendelkezik önmagáról semmilyen lényegi, abszolút meghatározással – s ezzel tulajdonképpen azt a fentebb idézett nietzschei állítást visszhangozza, hogy az igazság nem más, mint trópusok „át- meg átrendeződő serege”. Budapest tehát a szövegben nem egy jel, hanem sokkal inkább egy jelölő, amelyhez lehet ugyan társítani egy konvencionális jelentést (Budapest egy európai város, Magyarország fővárosa), de még az is csupán egyetlen a végtelen számú azonosítás közül, s ekképpen a metaforában szereplő „néma hang” bármikor behelyettesíthető bármilyen hanggal. Ezt erősíti meg az „arc nélküli arc”-félsor is, amely elég nyilvánvalóan utal a metaforasorozatból következő egyetlen arculat elmosódására; arra, hogy a szövegbeli Budapest metaforáról metaforára mindig új meg új – tehát sohasem egy állandó vagy önazonos! – arcot nyer. Ezzel együtt a szöveg beszélője is folyamatosan cserélni kénytelen az „arcát”, ő sem lehet egységes a szövegben (lásd a fentebb írottakat a beszélő – szám és személy – pozíciójának váltakozásáról). Így a prosopopeia alakzata bizonytalanná, töredékessé, s ebből következően azonosíthatatlanná válik.
	A „[Budapest] pánik és malter egó / malteregó, kis szájszéli komplexus”-sorból ugyancsak kiolvasható, hogy Budapest egyetlen módon történő leírása nem lehetséges. Itt elsősorban a „malter egó” vagy „malteregó” az, ami különösen érdekes, mivel itt egy paronomáziáról is lehet szó, és mint ilyen „szómozaik”, anagrammatikus szétbontása nemcsak kézenfekvő, de számos tanulsággal is szolgálhat. Újonc nyelvi leleménye egyfelől hagyományos jelzős szerkezetként (malter egó), másfelől pedig paronomázikus szóösszetételként is értelmezhető (malter + alteregó). Hagyományos jelzős szerkezetként a kifejezés felfogható úgy, mint egy olyan én, egy olyan egyéniség, amelyet kötőanyag, malter tölt ki, azaz az egó olyasvalamiből áll, amit ez a kötőanyag tart össze, foglal egységbe. Ha pedig paronomázikus szóösszetételként is megpróbáljuk magyarázni e szójátékot, akkor egy megoldás az lehet, hogy a kötőanyag alternatív éneket, alternatív egyéniségeket tart össze egyetlen egón belül. Következésképpen a kettő egymásra olvasásával egyetlen kifejezésben tapasztaljuk meg az én látszólagos egységét és valóságos széttartását, hiszen a részlet jelzős szerkezetként még sugalmazhatja azt, hogy a malter által összetartott egó koherens, összeillő „panelekből” áll össze – mivel önmagában az egó nem sugall semmilyen megosztottságot –, a paronomázikus szóösszetétel alternatív egói azonban már nagy valószínűséggel kizárják ezt a lehetőséget. Tehát ebben a metaforában sem rajzolódik ki Budapest egységes képe, s a szövegkörnyezet ehhez az állapothoz egy negatív élményt, a szorongás érzését társítja a „pánik” és a „kis szájszéli komplexus” említésével. Ez a negatív élmény nemcsak visszatér még a szövegben, de az utolsó metaforában különösen fontossá is válik.
	A Budepesmód talán egyik legtalányosabb mozzanata és metaforája is az eddigiekhez hasonló módon értelmezhető.

„Pest, hogy az ív inspirál,
ha körhintál a rím, a stíl,
Pest egy teleírt spirál-
lapon a rotringlispíl.”

A körhintán ülő ember világra való rálátása, azaz a nézőpontja folyamatos változásban van, mert a körhinta sebessége befolyásolja, milyen íven és magasan kering. Az idézett részletben egy ilyen keringés résztvevője a rím és a stílus, és e kettő képezi az inspiráció (az ihlet?) ívét, amelyről más és más rálátás nyílhat – esetünkben például – Budapestre. Ami az egész szöveg esetében annyit jelent, hogy például egy új rím hatására szükségszerűen egy más, az előzőtől különböző perspektívából jön létre Budapest új „leírása”. Mindeközben a „Pest rotringlispíl”-metafora is azt az eddigi tapasztalatot írja tovább, hogy a főváros számtalan módon azonosítható, sőt, ebben az esetben már azt is lehet mondani, hogy palimpszesztálható, hiszen a „rotringlispíl” egy újabb paronomázikus szójáték: első tagja a könnyen törölhető rotring, innen a palimpszesztálhatóság; második tagja pedig a ringlispíl, a körhinta szinonimája, mely újból megidézheti a kiindulási alapul vett körhinta körmozgását. Mi több, a körhinta körmozgását idézi még a „teleírt spirállap” is, amelyen a „rotringlispíl” történik, mivel a spirálkötésű füzet jellemzője éppen az, hogy a lapokat a spirál mentén körbe lehet hajtani, és ha ezt mozgásban képzeljük el, akkor lényegében a teleírt lapon minden egyes írás egy más ívet fog bejárni, mert például a lap tetején és a lap alján lévő írás ívének síkja nem eshet egybe. Ugyanúgy, ahogy a „körmozgást végző”, „újra- meg újrakezdődő” Budepesmód két tetszőleges metaforája sem.
	A körmozgásban a „kör” motívuma tovább árnyalja az előbbieket, hiszen a „kör” mint a teljesség szimbóluma egyértelművé teszi, hogy a különböző „íven és magasságon lendülő” nézőpontok, metaforák, „leírások” „igazsága” közötti viszony nem alá-, hanem mellérendelő jellegű. A szöveg ezt a tapasztalatot „tökéletesíti” az utolsó metaforában.

	  „[. . .]
			Pest kő az epében:
	szép gömbölyű
	fájdalom

	szép, gömbölyű
	


			az ország közepében.”

Újonc a kör térbeliesítésével, a gömbformával megteremti a geometriailag legtökéletesebb alakzatot a szöveg metaforái közötti mellérendelő viszony leírására, s ezzel egy időben a lehető legjobban elbizonytalanítja az egy nézőpont állandóságába vetett hitet. Tudniillik egy tökéletes gömb esetében a gömbfelület minden pontja ugyanolyannak tűnik, s így nem feltétlenül érzékelhető, ha az elforog valamilyen irányba, ezért olyan illúziónk támadhat, hogy mindvégig ugyanazt a részletet látjuk a gömbfelületen. Tehát a nézőpont folyamatos bizonytalanságával még abban az esetben is számolni kell, ha látszólag semmi sem változott. Ebből a bizonytalanságból és a számtalan metaforával leírható Budapest lehetőségéből már a cím értelmezésére is esélyünk van. A „Budepesmód” ugyancsak egy paronomázikus szójáték, amely anagrammatikusan a „Budapest” városnévre és a „dépêche mode” francia kifejezésre bontható. A dépêche jelentései ’levél; távirat, sürgöny’, míg a mode-é többek között ’mód; forma; létmód’. Így a „dépêche mode” egyik lehetséges jelentése az, hogy „távirati forma” vagy „távirati stílus”.[footnoteRef:18] Ilyen felfogásban a „Budepesmód” úgy értelmezhető, hogy Budapest egy távirat formájával rendelkezik, vagyis jellegtelenségében jellegzetes: ahogyan egy pár mondatos, tömör táviratközlés számtalan hangsúlyozással felolvasható, úgy metaforizálható Budapest is több különböző módon. [18:  Mi itt nem térünk ki rá, de megemlítenénk, hogy egy részletesebb elemzés során azt is érdemes lenne megvizsgálni, hogy a Depeche Mode nevű zenekar bevonása a vizsgálatba hogyan módosítja a cím és a szöveg értelmezését.] 

A szövegbeli gömbforma azonban további érdekességgel szolgálhat, mert amint látható, az a fájdalom jelzőjeként szerepel az idézett részletben, ami által újra benyomul a kontextusba egy negatív élmény – csakhogy a mondattagolás bizonytalansága miatt nem derül ki, pontosan hogyan is kell értékelni a biztos nézőpont elvesztésének tapasztalatát. Ha az első tagolás szerint értelmezzük a sort, akkor a szép a gömbölyű jelzője, s ennyiben beszélhetünk egyszerűen gömbölyű fájdalomról, ami alapján e tapasztalat inkább kényszerű, mintsem ideális. Ha viszont a második tagolást vesszük, akkor a fájdalom nem csupán gömbölyű, de szép is, azaz a tapasztalat fájdalmas, ám egyfajta vonzalom idealizálja, s ez kiegyenlíti a negatív élményt. De bármelyik értelmezést is válasszuk, nem múlik el a „fájdalom az ország közepében”, „Pest kő [marad] az epében”. Budapest azáltal, hogy pusztán különböző azonosításaira, metaforizációira van lehetőség, egyetlen illuzórikus meghatározására nem,[footnoteRef:19] egy hamis, ámde nyugalmas élettérként való elképzelésének lehetőségétől esik el. Nietzsche valami hasonlót fogalmaz meg az emberrel kapcsolatban: „Csak ama primitív metaforavilágról való megfeledkezés révén, csak az emberi fantázia őserejéből forrongó folyamként feltörő eredendő képáradat megmerevedése és megkövülése, csak ama kikezdhetetlen hit által, mely szerint ez a Nap, ez az ablak, ez az asztal magábanvaló igazság, vagyis röviden csak az önmagáról, mint szubjektumról, mégpedig mint művészi módon alkotó szubjektumról való elfeledkezésnek köszönhetően élhet az ember valamelyes nyugalomban, biztonságérzetben és következetességgel; amint egy pillanatra kiszabadulhatna e hiedelem börtönfalai közül, rögvest odalenne az »öntudata«.”[footnoteRef:20] [19:  Amilyen illuzórikus meghatározás például az, hogy Párizs a fény, Milánó a divat, Velence a szerelem vagy Bécs a zene városa.]  [20:  NIETZSCHE, A nem-morálisan…, i. m., 9-10.] 

Az „öntudatvesztés” által azonban az „igazság” nietzschei felfogása tapasztalható meg – legyen bármilyen fájdalmas is a trópusok „át- meg átrendeződő serege” –, s ez az, ami biztosítja a Budepesmódban, hogy még töredékességében is helyreálljon a teljességhez való viszony – ahogy azt Margócsytól idéztük Parti Nagy Lajos költészete kapcsán. A szöveg így visszanyeri az egységét formai szempontból, ám a szubjektumának koherenciája és önazonossága elvész.

[bookmark: _Toc321492308]Saiid (Akkezdet Phiai): Hisz Sztori

Amilyen szembetűnő a városi élet és környezet tematizálása a rap történetében, legalább olyan könnyen észrevehető az is, hogy az alanyiság és a személyesség milyen meghatározó jelentőségű számtalan szövegben. Adam Bradley azt írja, „a rap az egyes szám első személyben született; olyan zene, amely az »Én« megszállottja”.[footnoteRef:21] Emiatt olyan jellemző attitűd sok számban a bragadoccio (hetvenkedés, dicsekvés, kérkedés), ami Bradley szerint annak a következménye, hogy a rap eredetében a feketék szóbeli tradíciója ismerhető fel, s ezzel az egyén zsenijének dicsérete, dicsőítése, dicsőíttetése.[footnoteRef:22] Walter J. Ong Szóbeliség és írásbeliség című könyve is megerősítheti ezt a magyarázatot, amelyben azt olvashatjuk, hogy a versengő hangnem minden szóbeli kultúra jellemző kifejezésmódja; „megtaláljuk ennek példáját az Iliászban, a Beowulfban, a középkori európai lovagregényekben, a Mwindo-eposzban és sok más afrikai történetben ugyanúgy, ahogyan a Bibliában Dávid és Góliát történetében”.[footnoteRef:23] Mégsem lehet minden esetben határozottan azt állítani, hogy ebben a versengő hangnemben az előadó azonosítható lenne a szövegben megnyilvánuló alannyal, mert amennyiben így lenne, rengeteg rapper hitelessége megkérdőjeleződne.[footnoteRef:24] Tehát félrevezető lehet összemosni a polgári személyt és az előadót, mert utóbbi sokkal inkább egy „drámai monológ” szereplője és megszólaltatója, vagyis egy maszkot ölt fel, amelyen keresztül olyasmit is kimondhat, amit a saját hangján, a saját nevében[footnoteRef:25] amúgy nem mondana.[footnoteRef:26] [21:  „Rap was born in the first person. It is a music obsessed with the »I«.” (BRADLEY, i. m., 179.)]  [22:  „Why is braggadocio so vital to the art form [of rap]? […] partly as a consequence of rap’s origins in a black oral tradition that celebrates individual genius…” (Uo., 188.)]  [23:  Walter J. ONG, Szóbeliség és írásbeliség: A szó technologizálása, ford. KOZÁK Dániel, Bp., Alkalmazott Kommunikációtudományi Intézet – Gondolat, 2010, 44-45.]  [24:  Bradley példája is jól szemlélteti ezt, amikor elmeséli, hogy az 1996-ban meggyilkolt Tupac egyáltalán nem bandázott középiskolás évei alatt, sőt, még csak priusza sem volt egészen addig, amíg ki nem találta magának a thug life szerepet. (Bradley, i. m., 168.)]  [25:  Jól mutatja ezt az a tény, hogy általában minden rapper legalább egy, de előfordul, hogy több művésznevet is felvesz.]  [26:  „…rap can be usually compared to dramatic monologue. Dramatic monologues are »poems spoken by a character through a persona (Greek for ’mask’), rather than by the poet or an unidentified speaker.«” „Dramatic monologues extend MC’s first-person narrative voices, freeing them to say things they might not say in their on voice…” (BRADLEY, i. m.,164, 165.)] 

Éppen a maszköltés, azaz egy hang- és arctulajdonítás, a prosopopeia alakzatának jellemzője miatt történhet meg, hogy a közönség sokszor mégis összemossa az előadó és a szöveg szubjektumát, mert „a hang alakzata olyan alakzat, amely hatásában, melynek ’hang’ a neve, felismerhetetlenné teszi retorikai megalkotottságát és ezáltal némaságát”.[footnoteRef:27] Vagyis a prosopopeia önmaga felismerhetetlenné tételével vezeti félre a közönséget (s ez talán nemcsak a rap ellen protestálókra igaz, hanem olykor a rapet pártolókra is), mert ahogy mondtuk, egyáltalán nem biztos, hogy a szöveg beszélője a polgári személy tapasztalatait verseli meg, s így az előbbi maszkja mögött elnémulhat az utóbbi „igazi” hangja. Ám akár egy maszkon keresztül szólal meg az előadó, akár a saját nevében beszél, a versengő hangnem és attitűd célja mindig a másikon való felülkerekedés, a saját kiválóság kiemelése, ami értelemszerűen a versengő felek közötti hierarchiához, egy különbségtevő viszonyhoz vezet. Saiid Hisz Sztori című számában viszont eme hierarchia lerombolása történik meg – akármennyire is más szereppel bír abban az „Én”. [27:  Bettine MENKE, Ki beszél? A beszélő arc alakzata a retorika történetében, ford. TÖRÖK Ervin = Figurák, szerk. FÜZI Izabella, ODORICS Ferenc, Bp.-Szeged, Gondolat-Pompeji, 2004, 102.] 

	Saiid szövegét sokszor vádolták azzal az interneten, hogy érthetetlen, sőt egyenesen értelmetlen, mert olyan látszólag képtelen kijelentéseket tesz benne, hogy ő maga volt már például sonkásszendvics, sporttáska, Elvis haján a zselé vagy Pelé apja. Valószínűleg az okozhatta a legtöbb félreértést, hogy a szöveget erőteljesen áthatja a buddhizmus filozófiája, amely ugyan egyre népszerűbb a nyugati világban, mégis talán nehezen megragadható egy zsidó-keresztény szellemiségre épülő kultúrában. Ennek ellenére úgy gondoljuk, hogy a Hisz Sztori értelmezhető a buddhista szemlélet ismerete nélkül is, ezért azt majd csak az elemzés második felében vonjuk be a vizsgálatba. (Mivel a buddhizmus filozófiája többször is visszaköszön Akkezdet Phiai Kottazűr című lemezén, úgy gondoljuk, nem légből kapott ötlet megkísérelni ilyen irányból kiegészíteni a megfigyeléseinket.)
	A Hisz Sztori első pillantásra ugyanúgy szerveződik, mint Újonc Budepesmódja: olyan kijelentések sora hangzik el, amelyek kölcsönösen újraírják, elfedik egymást, de mivel itt egy „Én” minden kijelentés alanya (és nem egy város), ezért az arc elmosódása még nyilvánvalóbb, s egyben még inkább zavarba ejtő. Nonszensz dolog lenne – legalábbis nyugati felfogás szerint – azt állítani, hogy a szöveg alanya Saiid, avagy Süveg Márk, mert a hétköznapi értelemben vett szubjektum fogalmába nem férnek bele olyan állítások, hogy az a bizonyos „Én” egy sonkásszendvics, egy sporttáska, Elvis haján a zselé, ráadásul mindez (és még sok más) jellemzően múlt időben. Vannak ugyan olyan sorok, amelyekben az „Én” személyként tűnik fel – ilyen például, amikor azt állítja, hogy ő volt Pelé apja, volt trójai katona meg kamikaze –, de az előbb említett példák a szövegben jelenlévő alanyt végső soron elszemélytelenítik, a prosopopeia alakzatát működésképtelenné teszik, s így kizárható az a lehetőség, hogy a szöveg egészében egy hagyományos emberképet tételezzünk föl.
Mégis indokolttá válik az „Én” valamiféle kontextualizálása, hogy értelmezhető legyen a szöveg; csakhogy a névmás egyelőre pont ebben gátol meg bennünket. Ha egy bizonyos név hozzárendelhető volna az „Én” személyes névmáshoz, akkor talán lenne rá esély – legalábbis egyelőre ezt feltételezzük –, hogy kiderüljön, mi alapján jelenti ki magáról a szöveg alanya a fentieket. Ám a névmás önmagában csak rámutatni képes egy ismeretlen névre, mivel „a névmásokat általánosságban a nyelv deiktikus elemei közé szokták sorolni”,[footnoteRef:28] s ezért a jelentésüket „a mindenkori beszédhelyzet vagy kontextus határozza meg”.[footnoteRef:29] De a Hisz Sztoriban éppen a kontextus az, ami elbizonytalanítja a névmás meghatározhatóságát. [28:  Magyar grammatika, szerk. KESZLER Borbála, Bp., Nemzeti Tankönyvkiadó, 2001, 152.]  [29:  Uo.] 

Rilkének egy költeménye felidézhető intertextuálisan a vizsgált szöveg kapcsán, így érdemes egy pillantást vetni rá – legalábbis az első strófájára. (Mivel a szövegnek nincs „hivatalos” magyar fordítása, ezért itt Paul de Man Az olvasás allegóriái című könyvéből Fogarasi György lábjegyzetben közölt „szó szerinti” fordítását idézzük.)

„Szeretlek, te legszelídebb törvény, 
melyen érlelődtünk, midőn küzdöttünk vele
te hatalmas honvágy, melyet nem győztünk le,
te erdő, melyből soha nem jutottunk ki, 
te dal, melyet minden hallgatással énekeltünk,
te sötét háló,
melyen a menekülő érzések fennakadnak.”
(R. M. Rilke, Ich liebe dich, du sanftes Gesetz)

Paul de Man megállapítja erről a versről, hogy „ismételt megszólítások sorából áll, melyek mind metaforák, úgy tűnik tehát, hogy a vers valóban arra a létezőre összpontosul, melynek megnevezésére törekszik. A körülírásos megnevezés azonban annyira szerteágazó, hogy elmosódottá válik: a létezőt a vers mint »törvényt«, »honvágyat«, »erdőt«, »dalt« és »hálót« szólítja meg, s ez a sorozat nehezen hozható közös nevezőre.”[footnoteRef:30] Továbbá zárójelben megjegyzi még, hogy „a megszólítás tárgya kizárólag azokon a cselekvéseken keresztül szólítódik meg, melyeket a megszólító szubjektumból kivált”.[footnoteRef:31] A megnevezés, bár elmosódottá válik, annyiban mindenképp körvonalazza a megnevezettet, hogy olyan létezőként tünteti föl, amelynek alárendeltje a megnevező. Akármilyen asszociációt is vált ki az olvasóból, hogy ki a megnevezni kívánt és ki a megnevező, a kettőt mindig egy hierarchikus viszony két tagja fogja alkotni, s ennyiben a megnevezés egy részleges bizonyossággal, kontextussal bír. [30:  Paul DE MAN, Az olvasás allegóriái. Figurális nyelv Rousseau, Nietzsche, Rilke és Proust műveiben, ford. FOGARASI György, Bp., Magvető, 2006, 42.]  [31:  Uo.] 

	A Hisz Sztoriban is körvonalazódik egy ilyen részleges kontextus, de nem megkülönböztető, hanem az „Én” önmagáról tett kijelentései mentén mellérendelő módon: „én voltam a sonkásszendvics”, ÉS „én voltam Elvis haján a zselé”, ÉS „én voltam Pelé apja” ÉS így tovább. Ebben a mellérendelésben a kohéziós erőt egyedül az „Én” biztosítja, amelyről – még ha nem is képzelhető el hagyományos szubjektumként, de – elmondható, hogy képes „Én”-t mondani, vagyis csakis általa lehetséges a kijelentések megtétele. Így például a sonkásszendvics csak az „Én” által képzelhető el létezőként; ugyanakkor az „Én” a sonkásszendvics által képes az önmeghatározásra. Viszont abban a pillanatban, hogy azt mondja, hogy ő valami más IS, például Pelé apja, akkor az „Én” nemcsak ezt az új azonosságot állítja, hanem egyben azt is, hogy a korábban említett sonkásszendvics és Pelé apja közt valamiféle rejtett kapcsolat van, ami által lehetséges, hogy az „Én” mondhassa ezt is, meg azt is. Tehát van valami, amin az „Én”, a sonkásszendvics és a Pelé apja osztozik; s ezt a valamit éppen azért nem lehetséges megnevezni, mert a személyes névmás nem kontextualizálható, nem helyettesíthető be egy konkrét névvel. De nem valószínű, hogy létezhet olyan konvencionális kontextussal rendelkező név, amellyel ha azonosítani lehetne az „Én”-t, akkor kifejthető és megragadható volna e rejtett kapcsolat, sőt feltételezhető, hogy az „Én” megnevezése fel is számolná ezt a kapcsolatot. Így csak az „Én” személyes névmás alkalmas arra, hogy azt sugallja, közös nevezőre hozható az „Én”, a sonkásszendvics és a Pelé apja (és a többi), mert ugyan sejteti egy név lehetőségét, de lehetetlenné teszi e név azonosítását; más szóval a szövegben a névmás egy nem megnevező, csak sejtető, rámutató „név”, s ennyiben talán a katakrézis alakzatához áll legközelebb.
	Quintilianus úgy fogalmaz a katakrézissel kapcsolatban,[footnoteRef:32] hogy az „olyan dolgoknak ad nevet, amelyeknek nincsen, mégpedig a hozzájuk legközelebb esőről”.[footnoteRef:33] Így talán a Hisz Sztoriban az „Én” joggal nevezhető katakrézisnek, mert olyasmire utal, ami nemhogy nem rendelkezik, de a szövegben nem is rendelkezhet saját elnevezéssel, emiatt a legtöbb, amit tehet, hogy csupán utal rá, s ezzel esik a legközelebb ahhoz, hogy adekvát kifejezése legyen a nem kifejezhetőnek. Ebben a szituációban az a legérdekesebb, hogy tökéletesen beleillik a buddhizmus szemléletébe. [32:  Érdemes megjegyezni, hogy amint azt Patricia Parker írja a Metafora és katakrézis című tanulmányában, nemhogy a retorika történetében nem sikerült problémamentesen elkülöníteni a katakrézis és a metafora fogalmát, de már Quintilianus sem tudja fenntartani a kettő ellentmondásmentes megkülönböztetését. (Patricia PARKER, Metafora és katakrézis, ford. NAGY S. Attila = Figurák, szerk. FÜZI Izabella, ODORICS Ferenc, Bp.-Szeged, Gondolat-Pompeji, 2004, 45)]  [33:  Marcus Fabius QUINTILIANUS, Szónoklattan, ford. ADAMIK Tamás, Pozsony, Kalligram, 2008, 8.6.34.] 

	Seung Sahn A zen iránytűje című könyvében elmeséli Sziddhárta megvilágosodásának történetét, s ez jó kiindulási alap, hogy röviden bevezessük a buddhista filozófia alapjait az értelmezésbe. (Itt mindvégig a koreai zen mester buddhizmus-értelmezését fogjuk alapul venni és idézni, és csak annyiban egészítjük ki más szerzők megjegyzéseivel, amennyiben az megengedhető.)

„Egy éjjel Sziddhartha elhagyta a palotát. Elhagyta családját, gyönyörű feleségét és csecsemő kisfiát, levágta a haját, és szerzetes lett. Majd a hegyek magányába vonult. Hat esztendőn át nagyon-nagyon keményen gyakorolt. „Mi vagyok én? Nem tudom…” Szilárd akarattal tántoríthatatlanul csak e kérdésre összpontosított. Egy reggel azután a bódhifa alatt ülve megpillantotta a hajnalcsillagot a keleti égbolton. Abban a pillanatban – HOPP! – Sziddhartha és e csillag tökéletesen eggyé vált. Felfogta igaz lényegét. Megértette, hogy elméje a térben és időben azonos a végtelen világegyetemmel, és az egész világegyetem semmi más, mint az ő elméje. Megértette, hogy nincs élet és nincs halál. Soha semmi nem keletkezik, nem szűnik meg. Azt mondjuk, felébredt, és felfogta igaz természetét…”[footnoteRef:34] [34:  Seung SAHN, A zen iránytűje, ford. FÓRIZS László, szerk. KALMÁR Éva, Bp., Cartaphilus, 2008, 22.] 


Sziddhárta elérte a megvilágosodást, „felfogta igaz természetét”, ami abban nyilvánult meg, hogy felismerte, nincs különbség közte és a hajnalcsillag között, mert „a világegyetemben minden ugyanaz. Minden dolog ugyanaz a szubsztancia”.[footnoteRef:35] Ám a szubsztancia is csak egy név, és mint olyan, a buddhista szemléletben nem jelent mást, mint kapaszkodót ahhoz, hogy képesek legyünk fogalmilag megérteni önmagunk igazi természetét.[footnoteRef:36] Ebből a filozófiai megközelítésből tökéletesen érthető, hogy a Hisz Sztori „Én”-je miért is mondhatja annyi mindenre a szövegben, hogy azonos vele; és fontos megemlíteni, hogy ez a filozófiai elgondolás hatja át Weöres Sándor költeményeinek egy részét is, ahogy arra számtalan tanulmány szerzője rámutat. Balassa Péter Weöres Átváltozások című szonett-ciklusával kapcsolatban azt írja – igaz, nem buddhista, hanem próteuszi értelemben –, hogy a versekben a „minden Egy”-elve érvényesül, aminek „leggyakoribb jele az oxymoron, illetve a különböző oppozíciók egységes, dinamikus egészként láttatása”.[footnoteRef:37] Danka Krisztina pedig már a keleti filozófiák eszmerendszerén belül tárgyalja Weöres néhány versét, s ő is ugyanarra a megállapításra jut, hogy a költő szerint „a dolgok csak a felszínen mutatkoznak különfélének, az igazi létben »minden Egy«”,[footnoteRef:38] majd idézi a Négy korál című költemény harmadik darabját. [35:  Uo., 248.]  [36:  Uo. - A fogalmi megértést mélyítheti el a meditáció, s ezzel egészen más minőségű, nem nyelvi tapasztalatból származó megértés jöhet létre; a zen buddhizmus például ezt a nem fogalmi eredetű megismerést részesíti előnyben.]  [37:  BALASSA Péter, A mint B. Weöres Sándor: Átváltozások = Uő., Átkelés I., Mit tanulhatunk az Újholdtól?, Bp., Balassi, 2009, 221-222.]  [38:  DANKA Krisztina, A „Kérdés” és a „Felelet” embere. Hindu mitológiai elemek Szabó Lőrinc és Weöres Sándor költészetében, Iskolakultúra, 1999/6-7, 87.] 


„Ha rátekintesz kedvesedre
akit szeretsz: tán nem te vagy? 
Ha koldus lép a küszöbödre 
akit kivetsz: tán nem te vagy? 
Ki orrodért nyúl s orrát fogja 
és gúnyolod: tán nem te vagy? 
A dal ajkad testtelen foglya 
és dúdolod: tán nem te vagy? 
Fű, bárány, tigris, féreg, ember, 
akit megölsz: tán nem te vagy? 
Fű, bárány, tigris, féreg, ember, 
aki legyőz: tán nem te vagy? 
Bárki megy hóban akadozva 
s befedi tél: tán nem te vagy? 
Jutsz üdvösségre, kárhozatra, 
s aki itél: tán nem te vagy?”[footnoteRef:39] [39:  WEÖRES Sándor, Egybegyűjtött költemények II., Bp., Helikon, 2009, 326.] 


Itt is egy olyanféle, a „minden Egy” tanából következő mellérendelő viszonnyal találkozhatunk, amilyennel Saiid Hisz Sztorijában és a Sziddhárta megvilágosodásáról szóló történetben is. Ezzel függ össze az a megfigyelésünk, hogy az „Én” csakis valami más által képes megnevezni önmagát – éppen a közös „szubsztancia” révén, amelyen osztoznak –, s ez igaz fordítva is, azaz minden, ami az „Én”-en kívül létezőként feltételezhető számunkra, csakis az „Én” függvényében, az „Én” megnyilatkozásán keresztül nyer tényleges formát. Ez a „függő keletkezés”, amelyről Németh Norbert A buddhizmus eszméi című könyvében a következőket írja: „minden, ami tapasztalható és ami a tudat(osság) tárgya lehet, létezését és értelmét mindig valami mással való relációjában nyeri el. A tárgyak, a világ és a tudat jelenségei csakis bizonyos »feltételrendszerben« léteznek, ebből az »összetettségből« kiragadva, ettől függetlenítve elveszítik létüket”.[footnoteRef:40] [40:  NÉMETH Norbert, A buddhizmus eszméi, Debrecen, Kvintesszencia, 2005, 88-89.] 

	Mind az egylényegűség tanát, mind a függő keletkezésben megvalósuló létezést összefoglalja a következő buddhista versrészlet, amelyet Szeng-cannak, a harmadik kínai pátriárkának tulajdonítanak.

„…a tárgyat az alany teszi tárggyá,
az alanyt pedig a tárgy alannyá;
vedd észre, hogy ezek az ellentétek
egyetlen végső űrben egyesülnek.

Az űrben nem oszlik ketté alany és tárgy,
mindkettő a tízezer dolgot foglalja magába;
ha ez és amaz nem kél versenyre,
egyoldalú vélemény sem támad.”
(Bízz a szívben, és higgy az elmében! Hszin-hszin-ming)[footnoteRef:41] [41:  A vers teljes szövege megtalálható – többek közt – a következő kiadvány függelékében: Diana & Richard ST RUTH, A zen buddhizmus, ford. BÉRESI Csilla, Bp., Kossuth, 2000, 105-109.] 


Alany és tárgy, szubjektum és objektum létezése tehát egymást feltételezi, eme feltételezettség miatt azonban nincsen közöttük végleges szembenállás, mert olyan csak egymástól függetlenül létező alany és tárgy között volna lehetséges. Ezért a Hisz Sztoriban megszólaló „Én” sem egy önálló, objektumaitól függetlenül megnevezhető „Én”, és éppen emiatt mondhattuk, hogy ez a szubjektum nem képzelhető el egy hagyományos emberkép keretei között. Így ha mindenképpen arcot akarunk tulajdonítani a Saiid hangján megnyilatkozó alanynak, úgy olyan szubjektumként lehet elképzelni, aki a buddhista szemlélet értelmében megvilágosodott, ráébredt „lénye lényegére”, „igazi természetére”. Emiatt amikor „Én”-t mond, azzal csak azt mondhatja, hogy ő egy sonkásszendvics, Elvis haján a zselé, Pelé apja (és így tovább), mert ezzel sikeresen elkerüli, hogy magát ezektől függetlenül létezőnek állítsa, s egyben nem is tulajdonít nevet annak a „szubsztanciának”, amelyen mindannyian osztoznak, hanem csak rámutat, s e rámutatásban az utalás mozzanata a fontos. Vagyis az „Én” személyes névmás mint katakrézis lehet az adekvát kifejezése annak, amit a szöveg úgy nevez meg, hogy nem nevezi meg, mert nem lehet megnevezni, mert a megnevezéssel is csupán a gondolkodás hozna létre egy újabb nevet.
	Az egylényegűség tanából – hogy a világegyetemben minden dolog lényegét ugyanaz a „szubsztancia” alkotja, minden név és forma mögött ez a „szubsztancia” ismerhető fel – már értelmezhető a Hisz Sztori cím és a jellemzően múlt idejű kijelentések sorozata. Ha minden „lényegét” ugyanaz a „szubsztancia” alkotja, akkor a történelem (history, hisztori) minden pillanatában is ez a „szubsztancia” nyer valamilyen formát. A trójai katona és a szalutáló kamikaze ugyan különböző korokhoz rendelhető, a kettő lényegében mégis egy és ugyanaz. Ebből következően a történelem képzetét az hozza létre, hogy a mindent alkotó egyazon „szubsztancia” folyamatosan új formára tesz szert, azaz a látható világ folyamatosan, megállás nélkül változik.[footnoteRef:42] A számban refrénszerűen kétszer megismételt részlet első két sorában ez a gondolat tematizálódik is. [42:  NÉMETH, i. m., 17.] 


„Maradunk mindig mozgásban, mint minden,
mint az élet, mind Egy, mindegy, milyen szinten…”

„Maradunk mindig mozgásban”, azaz minden folyamatos változásban van, miközben „mind[en] Egy”, azaz lényegét illetően minden egyforma és változatlan. Erre a kettősségre a szöveg egy nagyon érdekes szintaktikai összecsúszással játszik rá, mert szinte eldönthetetlen, hogy a „mint az élet”-hasonlat értelmileg még az első sorhoz tartozik-e (mozgásban maradunk, mint minden, mint az élet) vagy már a másodikhoz (minden egy, mint az élet). Továbbá könnyedén észrevehető az is, hogy a kifejtett filozófiai alapgondolatot a szöveg hangtanilag is igyekszik leképezni. Eszerint a minden – mind Egy – mindegy – milyen – szinten sorozatban mintha az egylényegűséget próbálná meg érzékeltetni a magánhangzók abszolút és a mássalhangzók relatív összecsengése. A mindkét sorban alliteráló „m” hang pedig az a bizonyos meg nem nevezett, meg nem nevezhető egyetemes „szubsztancia” lenne, amely minden létezőben (itt: majdnem minden szóban) benne rejlik, de mindig más formában (itt: szóalakban) ölt testet. Tehát az idézett két sor „időbe vetett” kimondásában érzékelhető, ahogyan a történelmi időben is egyazon „szubsztancia” nyer új meg új formát.
A „minden mozgásban van” elemi tapasztalatát úgy szokás nevezni a buddhizmusban, hogy „az állandótlanság belátása”.[footnoteRef:43] Saiid teljes szövegét áthatja ez a belátás, miközben a változó világ formái mögött már felsejlik a mindent egymás mellé helyező állandó „szubsztancia” is. Azáltal, hogy az „állandótlanságon” túl meglátta az „állandót”, az „Én” képes lemondani arról, hogy különbséget tegyen múlt, jelen és jövő között, s ennyiben a cím értelmezhető e különbségtételről való lemondásként, e különbségtételre való „legyintésként”, talán valahogy úgy, hogy: HISZen ez csak SZTORI. Mindezen túl nemcsak a múlt, jelen és jövő közötti különbségtételről képes lemondani, hanem bármilyen különbségtételről, s ennyiben a Hisz Sztori végeredményében a raptörténet tendenciáihoz képest egy újfajta „Én”-képpel áll elő – egy olyan „Én”-képpel, amelyet Weöres Sándor kapcsán szokás például az individualizmus fölötti személyiségként emlegetni.[footnoteRef:44] [43:  SAHN, i. m., 53.]  [44:  Vö. pl. KENYERES Zoltán, Tündérsíp. Weöres Sándorról, Bp., Szépirodalmi, 1983, 85-96.] 

	Aki tudatosítja magában azt a felismerést, hogy a szubjektum és az objektum csakis a másikkal való kölcsönös viszonyában létezhet, és hogy ez a szembenállás csak látszólagos, tehát kibékíthető, mert a világegyetemben minden egylényegű, az előtt „a világ nem mint ellentét jelentkezik, sőt abban egyfajta »otthonosság«, természetesség nyilatkozik meg”.[footnoteRef:45] Így az Én egy olyasféle széttöredezettsége, amilyet a Budepesmódban tapasztalhattunk, visszanyeri a teljességét, ráadásul oly módon, hogy általa nem szorongás és fájdalom támad, hanem béke és nyugalom születik. [45:  NÉMETH, i. m., 167.] 


LEAD
„Arthiphop”, foglalta össze egy bloginterjú készítője Akkezdet Phiai Kottazűr című dupla lemezének második korongját, melynek utolsó két számában, a Budepesmódban és a Hisz Sztoriban Újonc és Saiid látványosan újítja meg a rap két hagyományos témáját, miközben olyan költők nyomdokain járnak, mint Parti Nagy Lajos és Weöres Sándor.

